Добрае  
*Валянціна Асеева  
Пераклаў з рускага Сяргей Міхальчук*

Прачнуўся Юрка раніцай. Паглядзеў у акно. Сонца свеціць. Дзянёк добры.

I захацелася хлопчыку самому што-небудзь добрае зрабіць.

Вось сядзіць ён і думае:

«Што, каб мая сястрычка тапілася, а я яе выратаваў бы!»

А сястрычка тут як тут:

— Пагуляй са мной, Юра!

— Адчапіся, не перашкаджай думаць!

Пакрыўдзілася сястрычка, адышлася. А Юра думае:

«Вось каб на няньку ваўкі напалі, а я іх застрэліў бы!»

А нянька тут як тут: .

— Прыбяры пасуду, Юрачка.

— Прыбяры сама — мне няма часу!

Паківала галавою нянька. А Юра зноў думае:

«Вось каб Трэзорка ў студню ўваліўся, а я яго выцягнуў бы!»

А Трэзорка тут як тут. Хвастом віляе: «Дай мне напіцца, Юра!»

— Пайшоў вон! Не перашкаджай думаць!

Закрыў Трэзорка зяпу, палез у кусты.

А Юра да мамы пайшоў:

— Што б мне такое добрае зрабіць?

Пагладзіла мама Юру па галаве:

— Пагуляй з сястрычкай, дапамажы няньцы пасуду прыбраць, дай вадзіцы Трэзору.